BEC ปันความสุข มอบของขวัญวันเด็ก “บ้านนกขมิ้น”
BEC นำทีมพนักงานจิตอาสาส่งมอบความสุขให้น้องๆ บ้านนกขมิ้น ในกิจกรรม “ช่อง 3 อาสาทำดี มอบของขวัญ ปันความสุขให้น้องบ้านนกขมิ้น”
BEC นำทีมพนักงานจิตอาสาส่งมอบความสุขให้น้องๆ บ้านนกขมิ้น ในกิจกรรม “ช่อง 3 อาสาทำดี มอบของขวัญ ปันความสุขให้น้องบ้านนกขมิ้น”
13 ม.ค. 2566

บริษัท บีอีซี เวิลด์ จำกัด (มหาชน) หรือ​​​ BEC หรือ สถานีโทรทัศน์ไทยทีวีสีช่อง 3 นำโดย นายชาคริต ดิเรกวัฒนชัย รองกรรมการผู้อำนวยการ สำนักกิจการและสื่อสารองค์กร นางวรวรรณ ติณสูลานนท์ และ นางสาวสุภิดา ฉัตราภิรักษ์ พร้อมด้วย พนักงานจิตอาสา เข้าร่วมกิจกรรม “ช่อง 3 อาสาทำดี มอบของขวัญ ปันความสุขให้น้องบ้านนกขมิ้น” ส่งมอบของขวัญปีใหม่ และของขวัญวันเด็ก ปี 2566 ให้น้องๆ ทั้งหญิงและชาย อายุตั้งแต่ 4-17 ปี ที่อยู่ในความอุปการะของมูลนิธิบ้านนกขมิ้น โดยของขวัญดังกล่าวเป็นของเล่น อุปกรณ์เครื่องเขียน อุปกรณ์กีฬา และของใช้ที่จำเป็นอื่นๆ ที่พนักงานจิตอาสาเป็นผู้จัดหามาให้น้องๆ
พร้อมกันนี้ยังได้นำของขวัญปีใหม่ในโครงการ “No Gift, More Friendship” ที่ผู้บริหารและพนักงานได้รับจากหน่วยงานภายนอกมามอบให้น้องๆ ด้วย เป็นการส่งความรักและความสุขจากพี่ๆ ช่อง 3 ถึงน้องๆ ที่บ้านนกขมิ้นให้ได้รับกันอย่างทั่วหน้า นอกจากนี้ บริษัท เอส แอนด์ พี ซินดิเคท จำกัด (มหาชน) หรือ SNP ยังได้นำอาหารว่างแสนอร่อย จำนวน 100 ชุด มามอบให้น้องๆ อีกด้วย
​​สำหรับผู้ที่สนใจร่วมบริจาคเงินเพื่อทุนการศึกษา ข้าวสาร อาหารแห้ง ของใช้ที่จำเป็น ให้มูลนิธิบ้านนกขมิ้น เพื่อน้องๆ จะได้มีการศึกษาที่เท่าเทียมและมีอนาคตที่สดใส สามารถเข้าไปดูรายละเอียดได้ที่เว็บไซต์ www.baannokkamin.org หรือโทรสอบถามรายละเอียดได้ที่ 02-375-6497, 02-375-2455